ปกรณ์แนะทำโรดแมพหาช่องทางสร้างประโยชน์จากบาทแข็ง
"ปกรณ์"แนะทำโรดแมพหาช่องทางสร้างประโยชน์จากค่าบาทแข็ง
6 ต.ค. 2553

"ปกรณ์"แนะทำโรดแมพหาช่องทางสร้างประโยชน์จากค่าบาทแข็ง
นายปกรณ์ มาลากุล ณ อยุธยา อดีตประธานกรรมการ ตลาดหลักทรัพย์แห่งประเทศไทย (ตลท.) และอดีตรองผู้ว่าการธนาคารแห่งประเทศไทย (ธปท.) กล่าวว่า  จากแนวโน้มค่าเงินบาทที่ยังคงแข็งค่าขึ้นอย่างต่อเนื่อง หน่วยงานที่เกี่ยวข้องทั้งหมดควรมีการร่วมกันเพื่อจัดทำโรดแมพ เพื่อแก้ไขปัญหาค่าเงินบาท และดูว่าประเทศไทยจะได้ประโยชน์ด้านใดจากการที่ค่าเงินบาทแข็งค่า    
"ในการดูนั้นจะต้องดูว่าในส่วนของ  ผู้ประกอบการภาคการส่งออกว่าได้รับผลกระทบมากน้อยอย่างไรบ้าง  และในส่วนของผู้นำเข้าสินค้าก็น่าจะดึงดูดให้มีการนำเข้าสินค้าเพื่อการลงทุนมาขึ้นเพราะบาทแข็งค่าจะเป็นโยชน์กับผู้นำเข้าและบางทีอาจจะต้องนำมาตรการเรื่องภาษีมาใช้ด้วยก็ได้  รวมถึง การจัดสัมมนาเพื่อให้ความรู้ผู้ประกอบการ และเพื่อเป็นการป้องกันความเสี่ยงจากอัตราแลกเปลี่ยนที่มีความผันผวน"นายปกรณ์กล่าว 
สำหรับนโยบายการเงิน เชื่อว่าทางธนาคารแห่งประเทศไทย (ธปท.) ดูแลในส่วนของอัตราแลกเปลี่ยนดีอยู่แล้ว แต่ต้องติดตามในระยะยาวว่า ค่าเงินบาทจะแข็งค่ากว่าประเทศในแถบเอเชียหรือไม่ โดยการประชุมคณะกรรมการนโยบายการเงิน (กนง.) ควรที่จะตั้งเป้ากรอบเงินเฟ้อพื้นฐานในช่วง 8 ไตรมาสข้างหน้าว่า สมควรขึ้นอัตราดอกเบี้ยนโยบายหรือไม่ โดยเชื่อว่าข้อมูลที่กนง. พิจารณานั้นจะมีรายละเอียดของข้อมูลเงินเฟ้อพื้นฐาน และข้อมูลการขยายตัวของเศรษฐกิจโดยรวม
ดังนั้นคงต้องมีการหารือกันว่ามีเป้าหมายอย่างไรในการดูแลเศรษฐกิจ รวมถึงอัตราแลกเปลี่ยนทั้งนี้ปัจจุบันกรอบเงินเฟ้อพื้นฐานในปี 2553 อยู่ระหว่าง 0.5-3%  สำหรับค่าเงินบาทวันนี้   แข็งค่าทะลุระดับ 30 บาท/เหรียญสหรัฐแล้ว โดยไปแตะระดับแข็งค่าสุดครั้งใหม่ในรอบ 13 ปี ที่ 29.98บาท/ เหรียญสหรัฐ เนื่องจากกระแสเงินทุนที่ไหลเข้าทั่วภูมิภาคเอเชีย ซึ่งเงินบาทแข็งค่าตามสกุลเงินในภูมิภาค